Lars Barfoed (KF), 2009-04-21:
Da økonomi- og erhvervsministereren ikke kan være til stede, er jeg trådt til som fungerende minister i stedet for. Socialdemokratiet foreslår med det her beslutningsforslag, at det offentlige sådan vederlagsfrit skal stille gældsrådgivning til rådighed for skyldnere.
Man foreslår, at den her offentligt drevne gældsrådgivning skal finansieres, ved at udbydere af låneprodukter med en årlig omkostningsprocent på 16 eller mere skal betale 1 promille af deres samlede udlån til en offentligt drevet gældssaneringsordning.
Naturligvis er det sådan, at det offentlige har et ansvar for, at brugerne er beskyttet bedst muligt, når de optager lån, og også for, at de får tilstrækkelig information om lån og penge og gældsrisici i den forbindelse.
Regeringen gør faktisk allerede en hel del netop for at informere om det og sætte fokus på hele den her problematik.
Hvad angår forbrugerbeskyttelsen i den her sammenhæng, er der i dag en række regler, som skal sikre forbrugerne bedst muligt, når de optager et forbrugslån, de skal sikre, at der er både åbenhed og gennemsigtighed på markedet.
Det drejer sig f.eks. om skiltningsreglerne, hvor der skal være oplysninger om de årlige omkostninger i procent, inden man optager lån.
Vi har beskyttelsesregler i kreditaftalelovgivningen, bl.a. om, at der skal være skriftlige låneaftaler og andre krav.
Og endelig har Forbrugerombudsmanden indført nye retningslinjer for forbrugslån med løbetid på under 3 måneder, som f.eks. de såkaldte sms-lån.
Når det gælder informationsindsatsen, er der stor fokus på at informere forbrugerne om de årlige omkostninger i procent og de regler, der knytter sig til det.
Forbrugerstyrelsen har i samarbejde med Penge- og Pensionspanelet, Finansrådet, Finans og Leasing, Forbrugerrådet og Realkreditrådet udarbejdet en informationskampagne, som netop skal øge danskernes kendskab til begrebet ÅOP, altså årlige omkostninger i procent.
Endelig har Penge- og Pensionspanelet gennemført en undersøgelse af de unges forbrugslån i efteråret 2008, i hvilken forbindelse man har udformet ti gode råd til de unge om lån og opsparing.
Derudover har regeringen yderligere sat fokus på udsatte grupper, og derfor er der over de næste 4 år afsat 16 mio. kr. som en del af satspuljen 2008 til etablering af frivillig gældsrådgivning.
Når alt det er sagt, må man jo også sige, at den enkelte forbruger også selv har et ansvar for at skabe sig et overblik over sin økonomi og vurdere, om den pågældende ønsker at stifte en gæld.
Og hvis man er i tvivl, er der jo private rådgivere, man kan gå til i den forbindelse.
Hvis en forbruger så kommer i den uheldige situation - og det sker jo desværre - at vedkommende ikke kan betale sin gæld, er der mulighed for at opnå gældssanering.
Om gældssanering er det jo anført i bemærkningerne til beslutningsforslaget, at der ingen offentlig forpligtelse er til at stille rådgivning, information og vejledning om gældssanering til rådighed for skyldnerne.
Der må jeg sige, at det er jeg helt uenig med forslagsstillerne i.
Skifteretten, der jo står for behandlingen af gældssaneringer, skal nemlig ifølge konkursloven vejlede skyldneren om betingelserne for og fremgangsmåden i forbindelse med indgivelse af en begæring om gældssanering.
Så også på det punkt er der altså en facilitet til rådighed for de forbrugere, der har brug for det.
Ved sager om gældssanering har man en omfattende adgang til vejledning under hele behandlingen af sagen ved skifteretten.
Derfor kan regeringen ikke støtte beslutningsforslag nr. B 116, men når det er sagt, er det vores opfattelse, at der er behov for nøje at følge udviklingen på området for at sikre, at de forbrugerbeskyttelsesregler, der er, til stadighed yder forbrugerne en god beskyttelse, da der er en forhøjet risiko for, at flere forbrugere oplever problemer i forbindelse med den økonomiske krise.
Økonomi- og erhvervsministeren har derfor taget initiativ til, at der nedsættes en arbejdsgruppe, der bl.a. skal se nærmere på vilkårene for forbrugslån og på forbrugernes lånemønstre, herunder om der er forbrugere, der er særlig udsatte eller oplever problemer i forbindelse med optagelse af forbrugslån.